Nr. ................ / .........................

Referitor dosar: 4899/1602/15.03.2024

**DECIZIA ETAPEI DE INCADRARE**

**Nr. SB XX din XX.XX.2024**

Ca urmare a solicitării de emitere a acordului de mediu adresată de **SC LIDL ROMÂNIA SCS** cu sediul în județul **Ilfov**, comuna **Chiajna**, sat **Chiajna**, str. **Industriilor**, nr. **19**, et. **1**, camera **E05**, înregistrată la **Agenţia pentru Protecţia Mediului Sibiu** cu nr. 4899/15.03.2024 și a completărilor ulterioare, în baza Legii nr. 292 din 2018 privind evaluarea impactului anumitor proiecte publice şi private asupra mediului şi a Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare,

**Agenţia pentru Protecţia Mediului Sibiu decide**, ca urmare a consultărilor desfăşurate în cadrul şedinţei Comisiei de Analiză Tehnică din data de 15.05.2024, că proiectul **„Modificare de temă în timpul execuției lucrărilor de construcții, proiect autorizat cu AC nr. 184/22.06.2022”, propus a fi amplasat în județul Sibiu, oraș Cisnădie, str. Cindrelu, nr. 43, CF 113595, nr. top 113595-C1**, **nu se supune evaluării impactului asupra mediului.**

Justificarea prezentei decizii:

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

a) proiectul se încadrează în prevederile Legii 292 din 2018 privind evaluarea impactului anumitor proiecte publice şi private asupra mediului, fiind încadrat în anexa nr. 2, pct. 10, lit. b;

b) punctele de vedere exprimate în scris de membrii reprezentanți în cadrul Comisiei de Analiză Tehnică, cu privire la prezentul proiect;

c) justificarea în raport cu criteriile de selecție pentru stabilirea necesității efectuării evaluării impactului asupra mediului, din anexa nr. 3 a Legii 292/2018:

**1. Caracteristicile proiectului:**

**a) dimensiunea și concepția întregului proiect:**

Amplasamentul proiectului propus este situat în intravilanul orașului Cisnădie, str. Cindrelu, nr. 43, înscris în CF 113595, având suprafața de 11184,00 mp. Zona studiată are acces din str. Cindrelului, respectiv din str. Țesătorilor, prin intermediul unui drum de acces comun cu galeriile comerciale.

Investiția pe amplasament se va realiza în două etape de dezvoltare, prezentul proiect tratează doar etapa 1 de dezvoltare, în cadrul căreia se va realiza un magazin LIDL cu bilanțul teritorial explicitat mai jos, modificat față de cel avizat conform Deciziei etapei de încadrare nr. SB 65 din 19.04.2022 emisă pentru proiectul “Demolare clădire existentă, construire supermarket Lidl, amenajare accese, locuri de parcare în incintă, amplasare panouri publicitare și totem, amenjare post trafo, branșamente utilități, împrejmuire, bazine subterane, puț forat și organizare șantier”, propus a fi amplasat în judeţul Sibiu, oraș Cisnădie, str. Cindrelu, nr. 43, CF 113595.

Investiția propune realizarea următoarelor obiective: realizare construcție cu funcțiunea de magazin comercial cu regim de înălțime – parter; realizare parcaje carosabile, pietonale; realizare rețele edilitare; construire anexe (post transformare, platformă colectare selectivă deșeuri, panouri publicitare, unipol și Totem, etc).

Suprafața teren proprietate investitor = 11184,00 mp

Suprafața teren aferent etapei 2 de dezvoltare = 3369,96 mp

Suprafață teren aferent magazin Lidl: 7814,53 mp

Suprafață construită la sol totală propusă = 1743,32 mp (magazin = 1722,32 mp+post trafo = 21 mp)

Suprafață desfășurată la sol totală propusă = 1743,32 mp (magazin = 1722,32 mp+post trafo = 21 mp)

Împrejmuiri propuse = 287 ml

Semnale publicitare:

* obiect publicitar TOTEM – 1 buc;
* obiect publicitar UNIPOL 15m – 1 buc;
* reclama luminoasă amplasată pe fațadă 2,50×2,50m – 2 buc.

Număr locuri de parcare – 94 buc.

Suprafață parcaje carosabile, pietonale și platforme amenajate pentru investiție (raportat la etapa 1) = 4283,60 mp

Suprafață zonă verde aferent etapei 1 de dezvoltare = 1787,61 mp (22,8 %)

POT existent = 0 %

POT propus = 15,58 %

CUT existent = 0

CUT propus = 0,15

Zona beneficiază de rețele de alimentare cu apa, canalizare, gaz și energie electrică.

Construcțiile propuse vor fi racordate la rețelele de utilități existente în zonă.

Rețeaua de canalizare ape pluviale posibil impurificate cu hidrocarburi de pe drum și platforme se va descărca într-un separator de hidrocarburi, apele se vor evacua prin pompare în cursul de apă Cisnădie.

Pentru acest proiect a fost emis avizul favorabil nr. 107/Z/08.04.2024 de către Direcția Județeană pentru Cultură Sibiu.

**b) cumularea cu alte proiecte –** nu este cazul;

**c) utilizarea resurselor naturale, în special a solului, a terenurilor, a apei și a biodiversității** – impact nesemnificativ, sunt utilizate cantități relativ reduse;

**d) cantitatea și tipurile de deşeuri generate/gestionate:** diferitele categorii de deşeuri generate în timpul realizării investiţiei şi în etapa operaţională vor fi eliminate/valorificate prin firme autorizate, cu respectarea dispoziţiilor legale în vigoare;

**e) poluarea și alte efecte negative** – emisiile în atmosferă de la utilaje şi mijloacele de transport, precum și disconfortul fonic creat de lucrări, sunt temporare - în perioada de execuţie a lucrării, fără impact semnificativ;

**f) riscurile de accidente majore și/sau dezastre relevante pentru proiect, inclusiv cele cauzate de schimbările climatice:** se va avea în vedere adaptarea proiectului la schimbările climatice, prin adoptarea de soluții a mediului la: creșterea/scăderea temperaturilor extreme, creșterea frecvenței și a intensității precipitațiilor extreme, viteza medie a vântului, umiditate, alunecări de teren, etc;

**g) riscurile pentru sănătatea umană:** proiectul este în conformitate cu condițiile de igienă și sănătate publică prevăzute de reglementările sanitare în vigoare, conform notificării de specialitate de sănătate publică nr. 238/05.04.2024 de către Direcția de Sănătate Publică a Județului Sibiu.

**2. Amplasarea proiectelor:**

**a) utilizarea actuală și aprobată a terenurilor:** terenul aferent proiectului este situat în intravilanul orașului Cisnădie, str. Cindrelu, nr. 43, înscris în CF 113595, în suprafață de 11184,00 mp, având folosința actuală – curți construcții; destinația CP – zonă centrală istorică protejată – imobile din ansamblul istoric Ansamblul Urban Centru Istoric Cisnădie;

**b) bogăția, disponibilitatea, calitatea și capacitatea de** **regenerare relative ale resurselor naturale, inclusiv solul, terenurile, apă și biodiversitatea, din zonă și din subteranul acesteia:** nu este cazul;

**c) capacitatea de absorbţie a mediului natural, acordându-se o atenţie specială următoarelor zone:**

1. **zone umede, zone riverane, guri ale râurilor:** nu este cazul;
2. **zone costiere și mediul marin:** nu este cazul;
3. **zonele montane şi forestiere:** nu este cazul;
4. **arii naturale protejate de interes național, comunitar, internațional:** nu este cazul;
5. **zone clasificate sau protejate conform legislaţiei în vigoare:** situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul, în zona studiată, albia cursului de apă Cisnădie este amenajată cu ziduri de sprijin și radier din beton. Secțiunea de scurgere a albiei amenajate are capacitate de tranzitare a debitului cu asigurarea 1%. Prin realizarea în perioada 2016-2017 a platformei din beton ce acoperă tronsonul de albie situat pe terenul identificat prin CF 113597, secțiunea de scurgere a albiei a fost redusă datorită montării grinzilor în suprastructura zidurilor de sprijin și nu deasupra acestora. Ținând cont de amenajările actuale, riscul de inundare a amplasamentului studiat a crescut semnificativ. Totuși, pe tronsonul studiat, nivelele de calcul date de debitul cu asigurarea 1% se situează la limita cotelor superioare ale amenajărilor și nu se produc revărsări ale apelor pe terenurile limitrofe albiei, conform avizului de gospodărire a apelor nr. SB 32 din 24.03.2022 emis de către Sistemul de Gospodărire a Apelor Sibiu, Administrația Bazinală de Apă Olt, Administrația Națională Apele Române;
6. **zonele în care au existat deja cazuri de nerespectare a standardelor de calitate a mediului:** nu este cazul;
7. **zonele cu o densitate mare a populaţiei:** nu este cazul;
8. **peisaje şi situri importante din punct de vedere istoric, cultural sau arheologic:** zonă CP – zonă centrală istorică protejată; pentru prezentul proiect a fost emis aviz favorabil nr. nr. 107/Z/08.04.2024 de către Direcția Județeană pentru Cultură Sibiu.

**3. Tipurile și caracteristicile impactului potenţial**:

**a) importanța și extinderea spațială a impactului:** local, redus în perioada de execuţie;

**b) natura impactului:** impact negativ redus, temporar, reversibil asupra factorilor de mediu pe termen scurt, doar în perioada de execuție a lucrărilor.

**c) natura transfrontalieră a impactului:** nu este cazul;

**d) intensitatea și complexitatea impactului:** se vor lua măsuri de reducere şi limitare a impactului asupra mediului;

**e) probabilitatea impactului:** redus pe perioada de execuţie cât și pe perioada de funcţionare, în condiţiile respectării măsurilor propuse prin proiect;

**f) debutul, durata, frecvența și reversibilitatea preconizate ale impactului:** Impactul asupra mediului va fi în general redus, de mică intensitate și reversibil, ținând seama de specificul proiectului;

**g) cumularea impactului cu impactul altor proiecte existente și/sau aprobate:** nu este cazul;

**h) posibilitatea de reducere efectivă a impactului:** nu este cazul.

**II. Motivele pe baza cărora s-a stabilit necesitatea neefectuării evaluării adecvate sunt următoarele**:

* proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă**:

* pentru realizarea investiției a fost emis avizul de gospodărire a apelor nr. SB 32 din 24.03.2022 de către Sistemul de Gospodărire a Apelor Sibiu, Administrația Bazinală de Apă Olt, Administrația Națională Apele Române;
* punct de vedere nr. 1501/13.02.2024 emis de Sistemul de Gospodărire a Apelor Sibiu, Administrația Bazinală de Apă Olt, Administrația Națională Apele Române, conform căruia avizul menționat anterior își menține valabilitatea până la finalizarea lucrărilor.

**Condiţiile de realizare a proiectului:**

* respectarea legislaţiei în vigoare în domeniul protecţiei mediului;
* investiţia se va realiza cu respectarea memoriului de prezentare;
* respectarea tuturor avizelor/punctelor de vedere, emise de celelalte autorități;
* *la începerea lucrărilor, titularul are obligația de a deține contracte valabile, încheiate cu societăți specializate pentru valorificarea/eliminarea deșeurilor rezultate;*
* materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu;
* la executarea lucrărilor, se vor respecta normele legale în vigoare: sanitare, de prevenire şi stingere a incendiilor şi de protecţia muncii;
* nu se vor evacua nici un fel de deşeuri în alte locuri, decât în spaţiile special amenajate;
* se vor lua măsuri pentru evitarea poluării accidentale a factorilor de mediu pe toată durata execuţiei lucrărilor şi implementării proiectului;
* managementul deşeurilor generate de lucrări va fi în conformitate cu legislaţia specifică de mediu şi va fi în responsabilitatea titularului de proiect cât şi a operatorului care realizează lucrările, se vor avea în vedere următoarele considerente:
* deşeurile generate vor fi colectate selectiv, în vederea predării către societăţi autorizate pe bază de contract;
* deşeurile municipale amestecate generate în perioada lucrărilor de construcţii vor fi stocate temporar în pubele şi eliminate prin depozitare la un depozit conform; deşeurile industriale reciclabile rezultate în perioada lucrărilor de construcţii (metalice feroase şi neferoase, hârtie şi carton, materiale plastice, textile, etc.) vor fi colectate selectiv, stocate temporar pe tipuri, în funcţie de sortimente, în recipiente speciale, în vederea valorificării prin societăţi autorizate specializate;
* în conformitate cu prevederile art. 17, alin. (4), din O.U.G. nr. 92/2021 privind regimul deşeurilor, aprobată prin Legea nr. 17/2023, titularul autorizației de construire/desființare emise de către autoritatea administrației publice locale, centrale sau de către instituțiile abilitate să autorizeze lucrările de construcții cu caracter special are obligația de a avea un plan de gestionare a deșeurilor din activități de construire și/sau desființare, după caz, prin care se instituie sisteme de sortare pentru deșeurile provenite din activități de construcție și desființare, cel puțin pentru lemn, materiale minerale - beton, cărămidă, gresie și ceramică, piatră, metal, sticlă, plastic și ghips pentru reciclarea/reutilizarea lor pe amplasament, în măsura în care este fezabil din punct de vedere economic, nu afectează mediul înconjurător și siguranța în construcții, precum și de a lua măsuri de promovare a demolărilor selective pentru a permite eliminarea și manipularea în condiții de siguranță a substanțelor periculoase pentru a facilita reutilizarea și reciclarea de înaltă calitate prin eliminarea materialelor nevalorificabile;
* în conformitate cu prevederile art. 17, alin. (7), din O.U.G. nr. 92/2021 privind regimul deşeurilor, aprobată prin Legea nr. 17/2023, titularii pe numele cărora au fost emise autorizații de construire și/sau desființare potrivit prevederilor Legii nr. 50/1991 privind autorizarea executării lucrărilor de construcții, republicată, cu modificările și completările ulterioare, au obligația să gestioneze deșeurile din construcții și desființări, astfel încât să atingă un nivel de pregătire pentru reutilizare, reciclare și alte operațiuni de valorificare materială, inclusiv operațiuni de rambleiere care utilizează deșeuri pentru a înlocui alte materiale, de minimum 70% din masa deșeurilor nepericuloase provenite din activități de construcție și desființări, cu excepția materialelor geologice naturale definite la categoria 17 05 04 din anexa la Decizia Comisiei din 18 decembrie 2014 de modificare a Deciziei 2000/532/CE de stabilire a unei liste de deșeuri în temeiul Directivei 2008/98/CE a Parlamentului European și a Consiliului;
* în conformitate cu prevederile art. 49, alin. (9), din O.U.G. nr. 92/2021 privind regimul deşeurilor, aprobată prin Legea nr. 17/2023, titularii pe numele cărora au fost emise autorizații de construire și/sau desființări trebuie să raporteze anual A.P.M., până la 30 aprilie a anului următor celui pentru care se raportează, conformarea cu art. 17 alin. (7);
* organizarea de şantier pentru lucrările prevăzute prin proiect va respecta obligatoriu măsurile specifice pentru reducerea şi/sau eliminarea efectelor generate de acestea asupra sănătăţii umane şi mediului înconjurător; se vor avea în vedere următoarele:
* împrejmuirea corespunzătoare a zonelor de lucru, montarea de avertizoare, etc.;
* organizarea de şantier se va realiza în interiorul amplasamentului, astfel încât impactul generat de aceasta asupra factorilor de mediu locali pe timpul derulării lucrărilor prevăzute prin proiect să fie cât mai redus;
* organizarea de şantier va fi corespunzătoare din punct de vedere al facilităţilor; întreţinerea/repararea utilajelor, instalaţiilor şi mijloacelor de transport etc. se va realiza numai de către societăţi specializate autorizate;
* întreţinerea corespunzătoare a utilajelor/mijloacelor de transport utilizate în lucrările de construcţii în vederea evitării scurgerilor de combustibili şi uleiuri uzate pe sol/apă şi de alte substanţe toxice şi periculoase;
* se interzice stocarea temporară şi depozitarea carburanţilor şi substanţelor periculoase în zona aferentă amplasamentului;
* se interzice spălarea utilajelor/vehiculelor în zona aferentă amplasamentului;
* se vor evita scurgerile de combustibili şi uleiuri uzate pe sol (folosite de maşinile, utilajele şi echipamentele/instalaţiile de pe amplasament) şi de alte substanţe toxice şi periculoase, după caz;
* depozitarea provizorie a pământului excavat se va face pe suprafeţe cât mai reduse. Pământul în exces nu va fi păstrat pe amplasament;
* întregul șantier va fi protejat de plase de protecție în vederea limitării pulberilor rezultate astfel încât să se asigure respectarea prevederilor Legii nr. 104/2011 privind calitatea aerului înconjurător, cu completările și modificările ulterioare şi STAS 12574/87, privind condiţiile de calitate ale aerului din zonele protejate;
* realizarea lucrărilor pe baza unui grafic de lucrări care să afecteze cel mai puţin riveranii din zonă;
* adaptarea programului de lucru în vederea respectării orelor de odihnă ale riveranilor;
* constructorul va deţine Fişe cu date de securitate pentru substanţele chimice periculoase folosite şi va respecta condiţiile impuse de acestea;
* aprovizionarea cu agregate necesare realizării investiției se va face numai din surse autorizate;
* în cazul unor poluări accidentale (eventuale scurgeri de carburanţi, lubrifianţi), în vederea limitării şi înlăturării pagubelor, se vor lua măsuri imediate prin utilizarea de materiale absorbante, strângere în saci, transportul şi depozitarea temporară în organizarea de şantier, după care se vor preda unităților specializate pentru eliminare;
* se vor lua toate măsurile tehnice în ce priveşte utilajele de construcţii şi mijloacele de transport astfel încât disconfortul produs în timpul funcționării să fie minim;
* titularul are obligaţia de a urmări modul de respectare a legislaţiei de mediu în vigoare, pe toată perioada de execuţie a lucrărilor şi să ia toate măsurile necesare pentru a nu se produce poluarea factorilor de mediu.
* respectarea prevederilor Legii nr. 24/2007 privind reglementarea și administrarea spațiilor verzi din intravilanul localităților;
* respectarea condiţiilor de realizare a proiectului în conformitate cu avizul nr. 107/Z/08.04.2024 emis de Direcția Județeană pentru Cultură Sibiu;
* respectarea condiţiilor de realizare a proiectului în conformitate cu punctul de vedere nr. 1002141 din 15.04.2024, exprimat de Inspectoratul pentru Situații de Urgență „Cpt. Dumitru Croitoru al Județului Sibiu”, înregistrat la A.P.M. Sibiu cu nr. 7206/17.04.2024:
* în conformitate cu prevederile art. 30 și 30^1 din Legea 307/2006 actualizată, privind apărarea împotriva incendiilor și H.G. nr. 571/2016 pentru aprobarea categoriilor de construcții și amenajări care se supun autorizării privind securitatea la incendiu, pentru prezentul proiect este necesară solicitarea și obținerea avizului/autorizației de securitate la incendiu și are obligația de a aplica prevederile actelor normative ce reglementează activitatea de apărare împotriva incendiilor pentru specificul activității desfășurate, în principal: Legea nr. 307/2006 privind apărarea împotriva incendiilor cu modificările și completările ulterioare; O.M.A.I. nr. 163/2007 pentru aprobarea normelor generale de apărare împotriva incendiilor;
* în conformitate cu prevederile Legii 307/2006 pentru apărarea împotriva incendiilor, cu modificările și completările ulterioare, art. 5, persoanele fizice și juridice răspund, potrivit legii, de stabilirea și aplicarea măsurilor de apărare împotriva incendiilor, precum și de consecințele producerii incendiilor.

– respectarea condiţiilor de realizare a proiectului în conformitate cu avizul de gospodărire a apelor nr. SB 32 din 24.03.2022 emis de către Sistemul de Gospodărire a Apelor Sibiu, Administrația Bazinală de Apă, Administrația Națională Apele Române:

* indicatorii de calitate ai apelor uzate menajere evacuate în rețeaua de canalizare orășenească sunt impuși de administratorul rețelelor de canalizare, SC Apă Canal Sibiu SA, fără depășirea valorilor indicatorilor de calitate prevăzuți de H.G. nr. 352/2005, normativul NTPA 002/2005;
* indicatorii de calitate ai efluenților separatoarelor de hidrocarburi evacuați în receptorii de suprafață se vor încadra în limitele prevăzute de H.G. nr. 352/2005, pentru modificarea și completarea H.G. 188/2002, normativul NTPA 001/2005;
* în perioada de execuție a lucrărilor se vor lua toate măsurile care se impun pentru evitarea poluării apelor de suprafață, pentru protecția factorilor de mediu, a azonelor apropiate și se va respecta întocmai tehnologia de execuție, luându-se măsuri de prevenire și combatere a poluărilor accidentale iar reparația utilajelor și a mijloacelor de transport se va face numai în afara zonei de influență a apelor și se vor lua toate măsurile pentru retragerea utilajelor în caz de ape mari;
* pe colectorul de evacuare a apelor epurate va fi prevăzut un cămin pentru prelevarea probelor de apă în vederea efectuării analizelor de laborator;
* pentru perioada de execuție a lucrărilor, constructorul (constructorii) au obligația legală de a întocmi Planul de prevenire și combatere a poluărilor accidentale și de dotare minimală a punctului de lucru cu mijloace și materiale de intervenție;
* se interzice deversarea de ape uzate neepurate sau aruncarea și depozitarea deșeurilor de orice fel în cursurile de apă sau pe malurile acestora;
* administratorul sau deținătorul investiției este obligat să anunțe la SGA Sibiu, orice accident ecologic survenit la începerea executării lucrărilor, în timpul și după terminarea acestora și să respecte deciziile privind măsurile de remediere impuse;
* beneficiarul este obligat să obțină toate acordurile și avizele prevăzute de lege necesare promovării lucrărilor de investiție;
* prin desfășurarea activităților de construcție și funcționare, nu se vor produce deteriorări ale terenurilor în proprietate publică sau private din zonă, sau a malurilor și albiilor cursurilor de apă;
* beneficiarul are obligația să anunțe în scris SGA Sibiu cu 10 zile înainte data începerii lucrărilor, iar punerea în funcțiune a folosinței se va face numai în baza autorizației de gospodărire a apelor obținută în condițiile legii.

**Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica Agenţia pentru Protecţia Mediului Sibiu,** **emitentul actului de reglementare.**

Conform art. 43, alin. (3) şi (4) din Legea nr. 292/2018 privind evaluarea impactului anumitor proiecte publice şi private asupra mediului, la finalizarea lucrărilor, veţi notifica Agenţia pentru Protecţia Mediului Sibiu în vederea efectuării unui control de specialitate pentru verificarea respectării prevederilor prezentei decizii. Procesul verbal întocmit în urma controlului se va anexa şi va face parte din procesul verbal de recepţie la terminarea lucrărilor.

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018. privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

**Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.**

**Prezenta decizie a fost emisă în 3 (trei) exemplare, fiecare exemplar având un număr de 11 (unsprezece) pagini, semnate şi ştampilate: 1 ex. pentru solicitant, 2 ex. se arhivează la A.P.M. Sibiu.**

**DIRECTOR EXECUTIV,**

**Ciprian SIMULESCU**

**ŞEF SERVICIU AVIZE, ȘEF SERVICIU CALITATEA**

**ACORDURI, AUTORIZAŢII, FACTORILOR DE MEDIU**

**Ruxanda-Maria FLORIAN Flaviu TOMUȚĂ**

**ÎNTOCMIT,** **ÎNTOCMIT,**

consilier **Nicoleta CRISTEA** consilier **Gabriela CĂPĂȚÎNĂ**